Sub îndemnul deja consacrat – „Vine iarna, bine-mi pare, iar agăț o hrănitoare!” – atelierele vor aduce împreună copii, părinți, bunici și pasionați de ornitologie din întreaga țară. Evenimentele se vor desfășura în trei mari orașe: Iași, Cluj-Napoca și București, în parteneriat cu instituții academice și culturale care susțin educația ecologică și protecția biodiversității.
Participanții vor putea confecționa hrănitori pentru păsările sălbatice, vor descoperi ce tipuri de hrană sunt potrivite pentru diferite specii și vor învăța de la specialiști și pasionați de păsări cum să le recunoască după penaj, zbor sau cântec. Activitățile vor include ateliere meșteșugărești, artizanale, creative și educative, tururi ornitologice ghidate, expoziții de fotografie și demonstrații științifice dedicate faunei urbane din timpul iernii.
Evenimentele sunt gândite ca o experiență de familie, unde curiozitatea și joaca se împletesc cu descoperirea naturii. În cadrul atelierelor, copiii vor picta, colora, explora muzeele partenere și învăța despre păsări, plante sau chiar reptile, în timp ce părinții sunt invitați să dea o mână de ajutor prichindeilor la construirea diferitelor tipuri de hrănitori.
Participarea este gratuită, iar fiecare vizitator este încurajat să contribuie cu materiale pentru confecționarea hrănitorilor sau cu donații pentru susținerea proiectelor educative ale SOR.
Pentru cei care doresc să participe, iată programul Atelierelor de Hrănitori în acest sezon:
· Iași – 16 noiembrie, Facultatea de Biologie, Universitatea „Alexandru Ioan Cuza”
· Cluj-Napoca – 22 noiembrie, Muzeul Zoologic al Universității Babeș-Bolyai
· București – 14 decembrie, Grădina Botanică „Dimitrie Brandza” a Universității din București
Pentru detalii și înscrieri vă invităm să urmăriți evenimentele de pe paginile SOR Iași, SOR Cluj și SOR București. 
Prin această inițiativă, Societatea Ornitologică Română continuă să promoveze respectul față de natură și responsabilitatea față de păsările care rămân alături de noi în fiecare iarnă. Atelierul de Hrănitori nu este doar un eveniment recreativ, ci o lecție de empatie și grijă față de viața sălbatică din jurul nostru.

